Skole gesluit: Dís wanneer ander grade terugkeer skool toe(Argieffoto: ANA) Die departement van basiese onderwys het uiteindelik Maandag regulasies in die Staatskoerant gepubliseer, wat meer duidelikheid gee oor wanneer en onder watter omstandighede leerders mag terugkeer skool toe. Skole is opnuut vir vier weke gesluit, nadat onderwysvakbonde volgehou het dat onderwysers en leerders by die skool blootgestel word aan die nuwe koronavirus. Gr. 12-leerders het reeds Maandag teruggekeer skool toe. Gr. 7-leerders kan op 11 Augustus terugkeer en gr. 1-, 2-, 3-, 4-, 6-, 9-, 10- en 11-leerders op 24 Augustus. Skole vir leerders met fisieke en leergestremdhede mag ook dan heropen. Leerders in gr. 5 en gr. 8 mag eers ŉ week later, op 31 Augustus, terugkeer skool toe. Die nuwe regulasies maak egter daarvoor voorsiening dat skole wat kan bewys dat dit veilig is vir leerders om voor hierdie datums terug te keer skool toe, so mag maak. Skole moet steeds aan die gegewe gesondheid -en veiligheidsmaatreëls voldoen soos vroeër bepaal en skoolbestuurspanne moet die week voor leerders se terugkeer verseker dat dié maatreëls getref is. Indien skole ŉ tekort aan maskers het (elke leerder en onderwyser moet twee hê), moet die hoof van die skool ŉ versoek hiervoor aan die betrokke onderwysdistrikskantoor rig. Luidens die regulasies mag ouers ook kies om leerders nié terug te stuur skool toe nie, uit vrees dat hul kinders Covid-19 kan opdoen. Só ŉ ouer moet egter deur die skool hiervoor aansoek doen by die provinsiale departement van onderwys. Ouers mag ook kies om kinders permanent uit die betrokke skool te verwyder en tuis te onderrig, mits hulle kan bewys dat hulle formeel by ŉ instansie geregistreer is wat tuisonderrig bied. Ouers wat leerders uit die skool haal, moet weer formeel aansoek doen indien leerders na die skool wil terugkeer.